Diari Oficial de la Generalitat Valenciana


Sumari del DOGV 5763, del 15-05-2008 (2008/5904)

Bases particulars reguladores del concurs de programació per a l'adjudicació, per gestió indirecta, del Programa d'Actuació Integrada dels Sectors AI/4 i AI/5 del Pla General d'Ordenació Urbana de Penàguila.
---------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5763

Data del DOGV
:   15-05-2008

Secció del DOGV
:   V. ANUNCIS - A) ORDENAMENT DEL TERRITORI I URBANISME

Número del document
:   2008/5904


Data del document
:   30-04-2008

Organisme emissor
:   Ajuntament de Penàguila

Tipus de document
:   Concurs

Descriptors 

:   * Penàguila
    * pla d'urbanisme
    * administració local

Bases particulars reguladores del concurs de programació per a l'adjudicació, per gestió indirecta, del Programa d'Actuació Integrada dels Sectors AI/4 i AI/5 del Pla General d'Ordenació Urbana de Penàguila. [2008/5904]
Base I. Objecte de les bases particulars
Per mitjà de les presents bases particulars de programació es regulen les condicions de caràcter tècnic, jurídic, econòmic i administratiu, per a la selecció d'una proposta de Programa d'Actuació Integrada dels Sectors AI/ 4 i AI/5 del Pla General d'Ordenació Urbana de Penàguila, i d'un urbanitzador per al desenvolupament urbanístic de l'actuació. Per al que no està expressament establit en estes bases particulars caldrà ajustar-se al que disposen les bases generals que constituïxen l'annex II del Decret 67/2006, de 12 de maig, del Consell, pel qual s'aprova el Reglament d'Ordenació i Gestió Territorial i Urbanística Valenciana.
Base II. Règim jurídic
El present contracte té naturalesa jurídica especial, i en tot el no previst en les presents bases particulars, s'aplicaran la Llei 16/2005, de 30 de desembre, de la Generalitat, Urbanística Valenciana i el Reglament d'Ordenació i Gestió Territorial i Urbanística, aprovat per Decret 67/2006, de 19 de maig, del Consell de la Generalitat, i les bases generals de programació.
S'aplicaran supletòriament les disposicions contingudes en el títol IV del llibre II del Text Refós de la Llei de Contractes de les Administracions Públiques, aprovat per Reial Decret Legislatiu 2/2000, de 16 de juny i les establides en el Reglament General de la dita llei, aprovat per Reial Decret 1098/2001, de 12 de, així com les normes que regulen la contractació administrativa de les entitats locals que se li apliquen.
En cas de contradicció entre els documents contractuals abans citats, l'orde de prelació serà el següent: 1) Bases particulars de programació; 2) Bases generals de programació i contracte per al desplegament i execució del programa d'actuació integrada.
Base III. Ordenació urbanística vigent
L'ordenació urbanística vigent en l'àmbit d'actuació integrada dels sectors AI/4 i AI/5, comprensiva inclús de les determinacions pròpies de l'ordenació detallada, és la determinada en el propi Pla General d'Ordenació Urbana de Penàguila de juliol de 2003.
Base IV. Memòria de necessitats i objectius del programa d'actuació integrada
1. Memòria de necessitats:
El programa d'actuació integrada haurà de contindre les previsions necessàries per a satisfer tots els objectius mínims i imprescindibles de la programació a què es referix l'article 124.1 de la LUV, les bases generals de caràcter supletori, així com aquelles altres necessitats i objectius establits en el planejament vigent.
Haurà de justificar-se en la proposta de programació la necessitat abordar un desenvolupament urbà harmònic, sota un nou model que signifique una oferta de desenvolupament immobiliari, residencial, terciari i industrial d'alta qualitat, aprofitant al màxim les condicions naturals i d'accessibilitat del territori.
2. Objectius de la programació:
a) Gestionar la transformació jurídica de les finques afectades pel programa. En este sentit l'urbanitzador estarà obligat a:
- Demanar, dels corresponents registres (de la Propietat i Cadastre), tota la informació de les finques i titulars de drets i deures inclosos en l'actuació.
- Fitar i delimitar les parcel·les aportades a la reparcel·lació amb caràcter previ a la redacció del projecte.
- En cas d'existir, efectuar un estudi fefaent de les parcel·les semiconsolidades, amb proposta de solució en els termes que preveu el capítol III del títol I de la Llei Urbanística Valenciana.
- Presentar per a la seua aprovació el projecte de reparcel·lació.
- Pagar als creditors nets abans que la reparcel·lació accedisca al Registre de la Propietat.
- Inscriure en el Registre de la Propietat les noves finques resultants, especialment les destinades al domini públic.
- Fer constar en el Registre de la Propietat les afeccions existents (carreteres, ferrocarril, barrancs i altres).
- Cancel·lar les finques cadastrals aportades a la reparcel·lació i inscriure les resultants en el Cadastre.
- Qualssevol altres actuacions necessàries per a la transformació jurídica de les finques afectades.
b) Urbanitzar completament la unitat o unitats d'execució que constituïxen l'objecte del programa i realitzar les obres públiques addicionals que siguen necessàries, amb subjecció a les previsions temporals i econòmiques del programa. (Definint-se, a nivell general, aquelles obres necessàries per a garantir els servicis urbanístics i la seua connexió amb les infraestructures generals).
c) Connectar i integrar adequadament la urbanització amb les xarxes d'infraestructures d'energia, comunicacions i servicis públics existents, i per a això:
- És necessari aportar informe de la Confederació Hidrogràfica del Xúquer.
- Incloure en el projecte d'urbanització la construcció d'una depuradora necessària per a la desvinculació dels sectors del centre esportiu d'alt rendiment, i la resta de requisits previstos en el planejament (2.4.2.) per al supòsit de desvinculació del desenvolupament dels sectors a la construcció d'un CEDAR.
d) Suplementar les infraestructures i espais públics o reserves dotacionals en el que és necessari per a no minvar ni desequilibrar els nivells de qualitat, quantitat o capacitat de servicis existents i exigibles reglamentàriament.
e) Obtindre els sòls dotacionals públics de l'àmbit de l'actuació a favor de l'administració gratuïtament. A estos efectes:
- L'urbanitzador efectuarà la seua inscripció en el Registre de la Propietat i traslladarà a l'administració la corresponent certificació acreditativa d'això.
- Els entregarà en perfectes condicions, una vegada concloses les obres d'urbanització, alçada la corresponent acta d'entrega.
- Els transformadors d'energia elèctrica es consideraran equipament privat i s'entregaran a la companyia subministradora. Tant el sòl necessari per a la seua implantació com el cost d'esta haurà de ser assumit per tots els propietaris afectats.
f) Obtindre l'aprofitament que legalment corresponga, amb destinació al patrimoni públic del sòl a favor de l'administració actuant de forma gratuïta.
g) Ordenar el repartiment equitatiu de les càrregues i beneficis de l'actuació entre els afectats.
h) Establir terminis per a edificar els solars resultants de l'actuació urbanitzadora, incloent un cronograma en què s'indique expressament el termini d'edificació dels terrenys propietat de l'urbanitzador o d'altres propietaris adherits a la seua iniciativa de programa.
i) Si és el cas, i amb caràcter complementari, es fixen com a objectius a càrrec de l'urbanitzador i sense que siguen repercutibles als propietaris de terrenys afectats, l'execució dels programes de restauració paisatgística, dins de l'àmbit del programa d'actuació integrada, d'acord amb les directrius establides en la Llei 4/2004, de 30 de juny, d'Ordenació del Territori i Protecció del Paisatge.
Base V. Paràmetres urbanístics
Els paràmetres urbanístics de la unitat d'execució sectors AI/4 i AI/5, establits en el propi Pla General d'Ordenació Urbana són els següents:
Sector AI/5:
Està situat a l'oest del nucli urbà del municipi, a uns 3 km per la ctra. CV-785, junt amb l'ermita de Torre Sena i a l'hostal Mas de Pau.
Té una superfície de 135.044 m² la seua orografia és accidentada en forma de monticle, amb un punt alt en el nord a cota 693.04 m i punts baixos que arriben fins a la cota 662.00 m a l'oest del sector. Limita a l'est amb el barranc de Torre Sena.
Sup. Bruta Cessió Zona Verda Cessió de vials Sup. Neta
135.044m² 16.555 m² 23.340m² 92.149 m²
Situació i delimitació: CV-785/camí de Relleu a Benilloba /Assegador Real de la Moleta.
Ús característic: terciari hoteler.
Ordenació detallada: determinada pel PGOU
Dotacionals públics: 32%
Usos privatius: 68%.
Aprofitament tipus 0.16 m²s
Vinculat a altres actuacions: sí, amb possibilitat de desvinculació segons establix el PGOU:
Aprofitament objectiu:
- Residencial: 11879 m²
- Esportiu: 382 m²
- Terciari; 26012 m²
S'adjunta en l'annex I la fitxa de gestió per al sector AI/5
Sector A1-4
Està situat a l'oest del nucli urbà del municipi, a uns 3 km per la ctra. CV-785, junt amb l'ermita de Torre Sena i a l'hostal Mas de Pau.
Té una superfície de 30.390 m² la seua orografia és accidentada en forma de monticle, amb un punt alt en el nord a cota 693.04 m i punts baixos que arriben fins a la cota 662.00 m a l'oest del sector. Limita a l'est amb el barranc de Torre Sena.
Sup. Bruta Cessió Zona Verda Cessió de vials Sup. Neta
30.390m² 6.410 m² 5.322m² 17.324m²
Situació i delimitació: CV-785/camí de Relleu a Benilloba /Assegador Real de la Moleta.
Ús característic: residencial
Ordenació detallada: determinada pel PGOU
Dotacionals públics: 43%
Usos privatius: 57%.
Aprofitament tipus 0.16 m²s
Vinculat a altres actuacions: sí, però possibilitat de desvinculació segons el propi PGOU.
Aprofitament objectiu:
- Residencial: 5.197 m²
S'adjunta la fitxa de gestió per al sector AI/4 en l'annex I.
Base VI. Criteris i objectius territorials
El PGOU va establir les directrius definitòries d'ordenació urbana, i són les següents:
a) Manteniment dels desenvolupaments urbans actuals, consolidant el caràcter de cada un d'ells.
Incorporació del desenvolupament periurbà dotacional immediat en Terrat dels Pobres. Desistiment dels restants desenvolupaments periurbans previstos en el vigent planejament urbanístic, per les seues inadequades característiques d'emplaçament.
b) Manteniment de les xarxes viàries territorials existents: carreteres, vies pecuàries i camins municipals. Potenciació del camí de Benilloba.
c) Previsió de possibles nous desenvolupaments residencials al nord del nucli urbà, com a eixamplament d'este, entre els barrancs que el protegeixen i el riu Frainós, amb baixa densitat, a base d'edificacions baixes, bé de vivendes unifamiliars en parcel·la exclusiva bé d'agrupacions horitzontals d'estes en parcel·la comuna.
d) Manteniment dels usos rústics en la resta del TM, amb les excepcions:
D.1 Especial protecció de llits i barrancs i dels relleus situats al sud del nucli urbà i de la Serrella.
D.2 Possibilitat d'implantació d'usos residencials i hotelers en enclavaments aïllats, amb accés directe des de la CV 785 i CV 781, amb edificacions de baixa altura.
D.3 Íd. per a usos industrials des de la CV 70.
Per tant, els criteris tindre en compte davant dels eventuals canvis de planejament, tendents a reclassificar sòl, que es puguen formular, són:
1) Només són acceptables quan no suposen reclassificació de sòl no urbanitzable protegit.
2) Són acceptables les extensions del nucli urbà previst pel Pla al nord d'este, entre els barrancs de la Moleta i del Poble, sempre que siguen en contigüitat i prolongació del desenvolupament existent o en execució.
3) Són acceptables nous desenvolupaments segons les directrius d2 i d3 anteriors, si bé separats dels previstos en el Pla per a evitar la formació de grans extensions de sòl urbanitzat, i sense que la superfície de les noves reclassificacions puga doblegar la ja prevista pel Pla per a estos desenvolupaments.
Base VII. Criteris d'ordenació urbanística
Els criteris d'ordenació urbanística vénen establits en el propi Pla General d'Ordenació Urbana.
Sector 5
- Superfícies:
- Sòl per a usos privats: Total 92.149 m².
- Terciari hoteler 39.071 m²
- Esportiu 38.248 m²
- Residencial en edificació aïllada 14.830 m²
- Sòl per a dotacions públiques: total 42.895 m²
- Zona verda 16.555 m²
- Xarxa viària: Total 26.340 m²-
- Vials 19.218 m²
- Aparcament 7.122 m² .
- Capacitat/edificabilitat: total 38.483 m²/t
- Edificabilitat
- Residencial: 14.830 x 0,75 11.123 m²t
- Terciari hoteler 26.504 m²t
- Esportiu 38.248 x 0,01 191m²t
Nombre vivendes: 11.123/60 = 185 viv.
\*Les noves parcel·les destinades a residencial d'edificabilitat oberta, consten segons el PGOU de Penàguila de 14.830 m².
L'ocupació serà del 33.3%.
L'edificabilitat serà del 0.75. (m² t / m² parcel·la)
L'altura màxima que pot aconseguir és de 9.0 metres, i el nombre de plantes construibles és de 3.
Reculada a frontal menor o igual a 6 metres, a límits menor o igual a tres metres.
Ús: residencial.
\*Les parcel·les destinades a la construcció de l'hotel Torre Sena tenen segons el PGOU una superfície de 28.608 m².
L'ocupació serà del 66.6%.
L'edificabilitat serà del 0.75.
L'altura màxima que pot aconseguir és de 12.0 metres i el nombre de plantes construibles és de 3.
Reculada a frontal menor o igual a 6 metres, a límits menor o igual a tres metres.
Ús: residencial.
Terciari
\*Les parcel·les destinades a l'ampliació de l'hotel Mas de Pau tenen una superfície de 10.463 m²
L'ocupació serà del 33.3%.
L'edificabilitat serà del 0.50. (m² t / m² parcel·la)
L'altura màxima que pot aconseguir és de12.0 metres, i el nombre de plantes construïbles és de 3.
Reculada a frontal menor o igual a 6 metres, a límits menor o igual a tres metres.
Ús: residencial.
Terciari.
Sector 4
- Superfícies:
- Sòl per a usos privats:
- Vivenda aïllada/agrupada: 17.324 m²
- Sòl per a dotacions públiques: Total 30.390 m²
- Xarxa viària 5.322 m²
- Capacitat:
- Vivendes aïllades: 17.324/800 = 21 vivendes
- Edificabilitat VUA: 17.324x0,30 = 5.197 m²t
Les noves parcel·les destinades a vivenda unifamiliar aïllada, hauran de tindre una superfície mínima de 800 m², i una longitud frontal de 15 metres.
L'ocupació serà del 33.3%.
L'edificabilitat serà del 0.30. (m² t / m² parcel·la)
L'altura màxima que pot aconseguir és de 6.0 metres i el nombre de plantes construibles és de 2.
Reculada a frontal menor o igual a 6 metres, a límits menor o igual a tres metres.
Ús: residencial.
Base VIII. Objectius de l'edificació privada
La construcció dels aparcaments, vials, zones verdes i edificacions privades establits en el Pla General d'Ordenació Urbana i en estes bases particulars hauran d'alternar-se amb les obres d'urbanització.
Base IX. Prescripcions tècniques del projecte urbanització
El projecte d'urbanització haurà de definir els detalls tècnics amb precisió suficient perquè puga ser executat, eventualment, sota la direcció de tècnic diferent del seu redactor original, havent de complir el que establix l'article 52 del Text Refós de la Llei de Contractes de les Administracions Públiques. No podrà modificar les previsions del Pla que desenrotlla. En cap cas, podrà contindre determinacions sobre ordenació, règim del sòl o de l'edificació.
Comprendrà tots i cada un dels documents assenyalats en l'article 156.1 de la Llei Urbanística Valenciana i en l'article 350 del Reglament d'Ordenació i Gestió Territorial i Urbanística.
Base X. Preu de licitació
El preu de licitació és de 4.918.207 euros (quatre milions nou-cents díhuit mil dos-cents set euros) que servix exclusivament de base per al càlcul de la garantia provisional.
Base XI. Terminis de desenvolupament i execució del programa
Es fixen els següents terminis màxims:
1) Fase administrativa prèvia:
- Dos mesos, comptats des de la notificació a l'urbanitzador seleccionat de l'aprovació del programa, per a presentar davant de l'Ajuntament els textos refosos dels documents integrants de l'alternativa tècnica, amb les modificacions o correccions imposades en l'acord d'aprovació.
- Dos mesos, comptats des de la notificació a l'urbanitzador seleccionat de la resolució per la qual es declare que els esmentats textos refosos s'ajusten a les exigències de l'acord d'aprovació, per a acreditar documentalment davant de l'Ajuntament la pràctica de les notificacions als propietaris de l'aprovació del programa i del seu dret a optar per modificar la modalitat de retribució prevista en el mateix.
- Quatre mesos, comptats des de la finalització del termini d'opció per la modalitat de retribució, per a sotmetre a informació pública el projecte de reparcel·lació.
- En el mateix termini anterior hauran de presentar-se els documents tècnics necessaris per a l'execució dels aparcaments sota sòl públic.
- Dos mesos, comptats des de la notificació a l'urbanitzador seleccionat de les modificacions o correccions a introduir en el projecte de reparcel·lació inicialment formulat, per a la presentació del text refós del projecte de reparcel·lació ajustat a les exigències dels informes emesos.
2. Fase d'execució material de les obres d'urbanització:
Les obres d'execució de l'aparcament i les obres d'urbanització de la unitat d'execució hauran d'iniciar-se dins dels dos mesos següents a l'aprovació definitiva del projecte de reparcel·lació, subscrivint-se a este efecte la corresponent acta de replantejament, i concloure's en el termini màxim de 24 mesos des del seu inici, acreditant-se la seua finalització per mitjà del certificat final d'obres expedit pel seu director facultatiu.
3. Sol·licitud de les llicències d'edificació dels solars resultants:
L'urbanitzador haurà de sol·licitar llicència per a l'edificació dels solars de la seua propietat en el termini màxim de sis mesos des de la recepció de les obres d'urbanització. La resta de propietaris haurà de fer-ho en el termini màxim de dos anys des de la dita data.
Base XII. Capacitat per a ser urbanitzador
1. Podran participar en el concurs per a la selecció i adjudicació del present programa d'actuació integrada totes les persones, naturals o jurídiques, espanyoles o estrangeres, que tinguen plena capacitat d'obrar, siguen o no propietàries dels terrenys afectats i reunisquen les condicions de solvència econòmica i financera, tècnica i professional exigibles segons les presents bases.
2. En cap cas podran ser urbanitzadors ni promoure programes d'actuació integrada les persones en què concórrega alguna prohibició de contractar de les previstes en l'article 20 del Text Refós de la Llei de Contractes de les Administracions Públiques.
Base XIII. Solvència econòmica i financera
La justificació de la solvència econòmica i financera de l'urbanitzador s'acreditarà per un o alguns dels mitjans següents:
a) Informe d'institucions financeres o, si és procedent, justificant l'existència d'una assegurança d'indemnització per riscos professionals.
b) Si es tractara de persones jurídiques, presentació dels comptes anuals o d'extracte d'estos, en el cas en què la publicació d'estos siga obligatòria en la legislació del país on l'aspirant a urbanitzador estiga establit.
c) Declaració sobre el volum global de negocis i, si és procedent, sobre el volum de negocis relacionat amb el desenvolupament i la promoció d'actuacions semblants que són objecte de concurs, corresponent com a màxim als tres últims exercicis.
Base XIV. Solvència tècnica i professional
1. La justificació de la solvència tècnica i professional de l'urbanitzador s'acreditarà per un o més dels mitjans següents:
a) Presentació d'una relació dels programes d'actuació integrada, o instruments o contractes relacionats amb el planejament i la gestió urbanística semblants, promoguts i gestionats pel concursant.
b) Indicació de l'equip tècnic, estiga o no integrat en l'estructura organitzativa de l'urbanitzador, que participe en la gestió del programa d'actuació integrada, i especialment dels responsables del control de qualitat.
c) Titulacions acadèmiques i professionals del personal de direcció de l'urbanitzador.
d) Declaració que indique la mitjana anual de personal, amb menció, si és el cas, del grau d'estabilitat en l'ocupació i la plantilla del personal directiu durant els tres últims anys.
e) Declaració del material, instal·lacions i equip tècnic amb què compte l'urbanitzador per al compliment dels seus compromisos.
f) Declaració de les mesures adoptades per a controlar la qualitat durant el desplegament i execució del programa d'actuació integrada, incloent els mitjans d'estudi i investigació de què es dispose.
g) Declaració de les mesures de gestió mediambiental que el concursant està disposat a aplicar durant el desplegament i execució del programa d'actuació integrada.
2. Si per raons justificades en cada cas concret l'urbanitzador no estiguera en condicions de presentar la documentació sol·licitada per l'Ajuntament, podrà acreditar la seua solvència tècnica i professional basant-se en la solvència d'altres entitats, amb independència dels vincles jurídics que tinguen establits entre ells, havent de demostrar en este cas davant de l'Ajuntament que comptarà amb els mitjans necessaris per a l'execució del programa d'actuació integrada, presentant els compromisos o documents d'anàloga naturalesa que hagen subscrit entre ambdós. L'anterior s'aplicarà, en tot cas, quan concórrega a la licitació una agrupació d'interés urbanístic.
3. La justificació de la solvència tècnica i professional de les agrupacions d'interés econòmic, unions temporals d'empreses o altres agrupacions de persones naturals o jurídiques que decidisquen concórrer conjuntament al concurs podrà basar-se en els requisits de solvència d'almenys, un dels seus membres.
Base XV. Garanties
1. Els que desitgen participar en el procediment de licitació d'un programa d'actuació integrada hauran de constituir en la forma i als efectes previstos en el Text Refós de la Llei de Contractes de les Administracions Públiques, una garantia provisional equivalent al 2% de l'estimació aproximada de les càrregues del programa, IVA no inclòs, la qual ascendix a la quantitat de 4.918.207 euros (quatre milions nou-cents díhuit mil dos-cents set euros).
2. La garantia provisional respondrà del manteniment de les propostes de programa pels licitadors fins a l'adjudicació, i de la proposta de l'adjudicatari fins a la formalització del contracte per al desplegament i execució dels programes d'actuació integrada.
3. La garantia provisional serà confiscada a aquells licitadors que retiren injustificadament la seua proposició abans de l'adjudicació definitiva.
4. La garantia definitiva, a constituir en la forma i als efectes previstos en el Text Refós de la Llei de Contractes de les Administracions Públiques, s'establix en un 10% del valor de les càrregues d'urbanització, IVA no inclòs, del programa d'actuació integrada aprovat. S'ingressarà en termini màxim de 15 dies a comptar de la notificació de l'acord d'aprovació i adjudicació del programa.
5. Serà procedent elevar la garantia definitiva al 20% en els supòsits d'aprovació de programes d'actuació integrada en què les càrregues urbanístiques es troben sotmeses a presumpció de temeritat calculada en els termes establits en la legislació de contractes de les administracions públiques.
Base XVI. Presentació de proposicions
1. Els que desitgen prendre part en la licitació hauran de presentar en el termini i lloc que s'establix en l'apartat L de l'annex I, les seues proposicions, integrades per tres sobres, identificats en el seu exterior amb la indicació de la licitació a què concórreguen i firmats pel licitador o persona que ho represente i indicant el nom i cognoms o raó social del proponent amb la següent documentació en idioma castellà o valencià:
Sobre A. Alternativa tècnica, es presentarà obert.
Sobre B. Proposició juridicoeconòmica, es presentarà en sobre tancat.
La documentació que es troba en poder d'estos sobres serà objecte de valoració a l'efecte d'aprovació del programa i adjudicació de la condició d'urbanitzador.
Sobre C. Es presentarà amb el títol de «Documentació» i contindrà la documentació següent:
A. Si concorre una societat mercantil, haurà de presentar escriptura de constitució inscrita en el Registre Mercantil. Tractant-se d'una agrupació d'interés urbanístic, es presentarà escriptura pública de constitució, així com inscripció en el Registre d'Agrupacions d'Interés Urbanístic dependent de la conselleria competent en Urbanisme.
B. Els que compareguen o firmen proposicions en nom d'un altre o en representació de societat o persona jurídica, presentaran escriptura de poder inscrita, si és el cas, en el Registre Mercantil o registre públic corresponent.
C. Quan l'oferent actue en nom propi i siga empresa individual, haurà de presentar DNI o fotocòpia legalitzada d'este.
D. Resguard acreditatiu d'haver constituït la garantia provisional en els termes exigits en la base XVI.
E. Declaració responsable de no estar sotmés a cap de les prohibicions per a contractar establides per la legislació reguladora de la contractació administrativa, inclòs trobar-se al corrent en el compliment de les obligacions tributàries i amb la seguretat social imposades per les disposicions vigents.
F. Els documents que acrediten els requisits de solvència tècnica i professional, econòmica i financera
G. Els concursants estrangers hauran d'adjuntar una declaració de sotmetiment exprés a la jurisdicció dels jutjats i tribunals espanyols de qualsevol orde, per a totes les incidències que, de manera directa o indirecta, pogueren sorgir durant el procediment d'adjudicació i durant el desplegament i execució del programa d'actuació integrada, amb renúncia expressa, si és procedent, al fur jurisdiccional estranger que poguera correspondre'ls.
H. Declaració jurada o acta notarial acreditativa d'haver-se practicat o intentat practicar els avisos a què es referix l'article 134.4.
En tot cas, amb caràcter previ a l'adjudicació, l'Ajuntament requerirà a l'adjudicatari proposat la justificació documental íntegra de tals punts.
I. En cas de concórrer a la licitació unes quantes empreses, compromeses a la constitució d'una unió temporal, cada una d'elles haurà d'acreditar la seua personalitat jurídica i capacitat, indicant els noms i circumstàncies dels empresaris que subscriuen les proposicions, la participació de cada una d'elles, i designant la persona o entitat que, durant la vigència del contracte, ha de tindre la representació de la unió davant de l'administració, així com el compromís formal de constituir-se en unió temporal d'empreses en cas de resultar adjudicataris.
2. Cada concursant no podrà presentar més d'una proposició, ni formular variants. Tampoc podrà subscriure cap proposta en unió temporal amb altres si ho ha fet individualment o figurar en més d'una agrupació. L'incompliment d'estes normes donarà lloc a la no admissió de totes les propostes de programa presentades per este.
3. Si l'últim dia del termini de presentació de proposicions coincidira amb dissabte, diumenge o festiu, el termini es prolongarà fins al dia hàbil següent.
4. Així mateix, els licitadors hauran d'incorporar a les seues propostes de programa una acta notarial acreditativa del sotmetiment a informació pública pel termini d'un mes dels documents establits en l'article 293.1 i 307 del Reglament d'Ordenació i Gestió Territorial i Urbanística. A este efecte, els concursants protocol·litzaran els documents assenyalats anteriorment per mitjà d'acta autoritzada per un notari amb competència territorial en el municipi afectat i depositarà una còpia d'estos en la seu de l'Ajuntament, exposant-los al públic pels seus propis mitjans, inserint un anunci en el Diari Oficial de la Comunitat Valenciana i en un diari no oficial d'àmplia difusió a la localitat, només a l'efecte de la presentació d'al·legacions.
Base XVII. Termini i lloc per a presentació de proposicions
La presentació de les proposicions pels interessats a participar en el concurs de programació s'ajustarà al que disposa la base general de programació número 8.2.
1) Termini de presentació: les proposicions es presentaran en el termini de tres mesos, comptats a partir de la data d'enviament de l'anunci del concurs en el Diari Oficial de la Unió Europea.
2) Lloc de presentació: en l'Ajuntament de Penàguila, plaça de l'Església, número 1, de 09.00 a 14.00 hores.
Base XVIII. Contingut mínim de l'alternativa tècnica
L'alternativa tècnica del programa d'actuació integrada tindrà el contingut següent:
a) Identificació del document de planejament que regule l'ordenació detallada a desenvolupar, si el mateix estiguera ja aprovat amb anterioritat al present concurs. En qualsevol altre cas, l'alternativa tècnica haurà d'anar acompanyada necessàriament d'un document de planejament que incloga una proposta d'ordenació detallada per a l'àmbit d'actuació.
b) Àmbit de l'actuació. Es permetrà la redelimitació de l'àmbit territorial a programar per part de l'alternativa tècnica en les condicions establides en l'apartat M de l'annex I En defecte de previsió expressa, únicament tindrà lloc quan tinga com a objecte l'ampliació de la xarxa primària i secundària prevista en el planejament vigent. En tot cas, s'ha d'assegurar el suplement de dotacions de xarxa primària i de xarxa secundària que exigisca l'ampliació i la seua deguda integració en l'estructura urbanística del pla.
c) Justificació del compliment de les condicions d'integració de l'actuació amb l'entorn.
d) Existència o no d'agrupació d'interés urbanístic i, si és el cas, estatuts i acords socials d'esta.
e) Terminis que es proposen per al desenvolupament de l'actuació, determinant-se tant el corresponent a les obres d'urbanització com a les obres d'edificació dels solars resultants.
f) Projecte d'urbanització.
g) Enunciat dels objectius complementaris que es proposen d'acord amb el que disposa la Llei Urbanística Valenciana, amb indicació expressa, si és el cas, dels compromisos d'edificació simultània a la urbanització que estiga disposat a assumir per damunt del mínim legal.
h) Mesures de control de qualitat i compliment de les normes de qualitat ambiental, si és el cas.
i) Inventari preliminar de construccions, plantacions i instal·lacions la demolició del qual, destrucció o eradicació exigisca la urbanització.
j) Estimació preliminar i general d'aquells gastos d'urbanització variables l'import dels quals, inclús sent repercutible els propietaris, no es puga determinar per la concurrència d'ofertes.
k) Si la proposta de programa modificara l'ordenació estructural, haurà d'incorporar la documentació establida per a tals supòsits en la Llei Urbanística Valenciana.
Base XIX. Proposició juridicoeconòmica
1. La proposició juridicoeconòmica haurà d'incloure necessàriament la documentació relativa als següents aspectes:
A) Regulació de les relacions de l'urbanitzador i els propietaris i, en particular, la modalitat de retribució al promotor i informació suficient que permeta als propietaris conéixer les conseqüències econòmiques que comporte per a ells la proposta i l'elecció de cada modalitat de retribució.
B) Expressió de les magnituds urbanístiques rellevants establides pel planejament que incidisquen en la determinació dels drets d'adjudicació.
C) Acreditació de la titularitat i identificació gràfica i registral dels terrenys, dins de l'àmbit de l'actuació i a disposició de l'urbanitzador, siguen de la seua propietat o d'altres propietaris amb els quals tinga contracte suficient, que hagen de quedar afectes, amb garantia real inscrita en el Registre de la Propietat, al compliment de les obligacions pròpies del dit urbanitzador, en ocasió de la firma del contracte, per a assegurar l'execució dels objectius imprescindibles o complementaris del programa. L'afecció es traslladarà a les finques de resultat que s'adjudiquen darrere de la reparcel·lació.
D) Full resum de les dades econòmiques rellevants segons model que s'aprove reglamentàriament.
E) Descripció dels següents elements economicofinancers relatius a les càrregues urbanístiques:
a) Pressupost de licitació de l'obra d'urbanització: amb l'abast previst en l'article 168.1.A i b de la Llei Urbanística Valenciana.
b) Cost de projectes: cost de redacció i direcció dels projectes tècnics, especificant cada projecte, a què es referix l'article 168.1.C de la Llei Urbanística Valenciana.
c) Gastos de gestió: gastos de gestió de l'urbanitzador, calculats en un percentatge del que represente la suma de les partides corresponents a conceptes anteriors.
d) Benefici de l'urbanitzador: benefici empresarial de l'urbanitzador, calculat en un percentatge de la suma dels conceptes expressats en els apartats anteriors, que, en cap cas, podrà superar el 10%.
e) Càrregues d'urbanització: càrregues d'urbanització que l'urbanitzador es compromet a repercutir, com a màxim, als propietaris afectats pels conceptes anteriorment expressats.
f) Coeficient de canvi: part alíquota de l'aprofitament objectiu, expressada en tant per u, que correspon a l'urbanitzador en concepte de retribució en sòl per les càrregues d'urbanització, aplicable respecte als propietaris acollits a la dita modalitat de retribució.
g) Preu del sòl a l'efecte de canvi: preu del sòl al qual, en coherència amb el coeficient de canvi, es descomptaran de les càrregues d'urbanització els terrenys d'aquells propietaris que retribuïsquen amb ells a l'urbanitzador.
h) Finançament: condicions de finançament oferides per l'urbanitzador per al pagament de les quotes d'urbanització a aquells propietaris que acollits a elles, si és el cas, recolzades per una entitat financera degudament registrada.
F) Informació sobre la possibilitat d'optar per la modalitat de retribució en diners, i mode, condicions i termini per a l'exercici d'eixa opció de retribució.
G) Estimació preliminar de la repercussió unitària per metre quadrat dels gastos variables i de la indemnització individualitzada que corresponga als interessats per construccions i plantacions que hagen de desaparéixer o per altres conceptes.
2. La proposició juridicoeconòmica es presentarà degudament firmada i datada.
3. No s'acceptaran aquelles proposicions que tinguen omissions, errors o ratllades que impedisquen conéixer clarament tot allò que l'Ajuntament estime fonamental per a la proposició juridicoeconòmica.
Base XX. Admissibilitat de variants
1. Únicament es consideraran variants les modificacions de caràcter tècnic i mai les de caràcter econòmic, sempre que estes últimes no alteren substancialment l'ordenació urbanística proposada.
2. No es consideraran variants, per la qual cosa seran admissibles en tot cas, les modificacions de l'àmbit territorial que suposen mers retocs o ajustos de detall en algun punt perimetral de l'actuació o de les seues connexions viàries, o quan el terreny afegit, per la seua escassa dimensió, no siga tècnicament susceptible de programació autònoma.
3. En cas d'admetre's, cada aspirant a urbanitzador podrà presentar una única variant.
4. La presentació d'una variant en cap cas legitimarà la presentació d'una nova proposició juridicoeconòmica.
5. L'Ajuntament podrà triar, d'entre l'alternativa original i la variada, aquella que millor satisfaça els interessos públics, aplicant-se-li la proposició juridicoeconòmica formulada i sense poder modificar en cap cas el contingut de les bases particulars.
6. No s'entendrà com a alternativa tècnica l'avanç de planejament que formule qui inste la iniciació del procediment de programació. En conseqüència, el referit aspirant podrà presentar alternativa tècnica, que no es considerarà variant del seu avanç de programació, tot això amb respecte al que disposen les bases generals i particulars que regulen el procediment.
Base XXI. Criteris d'adjudicació
Tenint en compte les característiques de la unitat d'execució objecte de programació, i de conformitat amb el que preveuen els articles 135 de la LUV i 312 i següents del ROGTU, s'identifiquen a continuació els criteris objectius que seran objecte de valoració a l'efecte de l'adjudicació del programa, per orde decreixent d'importància, incloent la seua ponderació, així la documentació susceptible de valoració a estos efectes.
Atesa l'escassa complexitat del document de planejament a presentar en un àmbit de programació que compte ja amb ordenació detallada, la puntuació de l'alternativa tècnica representarà en el present programa d'actuació integrada un 40% de la valoració (40 punts sobre 100 possibles), mentre que la proposició juridicoeconòmica representarà un 60% de l'esta (60 punts sobre 100 possibles).
1. Criteris de puntuació de l'alternativa tècnica:
A) La qualitat tècnica de les solucions i dels materials proposats per a la urbanització i la connexió adequada de les obres d'urbanització amb el seu entorn.
Puntuació: de 0-10.
Document susceptible de valoració: projecte d'urbanització.
B) La inversió en programes de restauració paisatgística o d'imatge urbana; el compromís d'edificació simultània a l'edificació; i altres compromisos complementaris addicionals assumits voluntàriament i a càrrec seu per l'urbanitzador.
Puntuació: de 0-10.
Document susceptible de valoració: memòria de programa.
C) La qualitat tècnica de l'ordenació proposada.
Puntuació: de 0-15.
Document susceptible de valoració: programa d'imatge urbana contingut en el document de planejament, i especialment l'ordenança gràfica que necessàriament ha d'incloure.
D) Calendari de terminis per a l'execució i desenvolupament del programa, rebaixant els terminis màxims establits en l'anterior base particular XIII.
Puntuació: de 0-5
Document susceptible de valoració: memòria de programa.
La puntuació mínima que haurà de superar en el seu conjunt l'alternativa tècnica per a poder ser valorada la corresponent proposició juridicoeconòmica que la desenvolupe és de 15 punts.
2. Criteris de puntuació de la proposició jurídicoeconómica.
A) El menor import de les càrregues d'urbanització integrants del tipus de licitació, expressats en euros per metre quadrat d'edificabilitat.
Puntuació: de 0-5.
Document susceptible de valoració: proposició economicofinancera.
B) La major proporció de terrenys propis o d'associats que hagen de quedar afectes amb garantia real inscrita en el Registre de la Propietat al compliment de les obligacions especials d'edificació derivades de l'aprovació del programa.
Puntuació: de 0-50.
Document susceptible de valoració: proposició economicofinancera.
C) Compromisos financers per a l'execució de les obligacions complementàries assumides a costa seu per l'urbanitzador.
Puntuació: de 0-5.
Document susceptible de valoració: proposició economicofinancera.
Base XXII. Mesa de programació
De conformitat amb el que establixen les bases generals, l'òrgan competent de programació és el Ple de l'Ajuntament de Penàguila.
Base XXIII. Adjudicació del programa
1. Amb anterioritat a la firma del contracte amb l'ajuntament l'adjudicatari del programa d'actuació integrada haurà de presentar resguard acreditatiu d'haver constituït la garantia definitiva en els termes que preveu la base XVI de les presents bases particulars i aportar certificació positiva de trobar-se al corrent de les seues obligacions tributàries i amb la Seguretat Social i resguard acreditatiu d'haver constituït la garantia definitiva del cost de les indemnitzacions, preus justos i gastos de reallotjament necessaris per a realitzar l'actuació, la totalitat del cost de les obres d'urbanització complementàries i un 7% del cost de les obres d'edificació.
Base XXIV. Formalització del contracte
1. En el termini d'un mes a partir de la notificació de l'acord d'aprovació i adjudicació del programa d'actuació integrada a l'adjudicatari, es procedirà a la formalització en document administratiu del contracte per al desenvolupament i execució del programa d'actuació integrada. El document de formalització serà firmat per l'alcalde, l'urbanitzador i el secretari de la corporació a l'efecte de fedatari públic, i s'annexarà a este un exemplar de les bases particulars de programació.
2. El contracte podrà elevar-se a escriptura pública quan ho sol·licite alguna de les parts. En tot cas, els gastos derivats del seu atorgament seran assumits per l'urbanitzador.
3. Si per causa imputable a l'urbanitzador no poguera formalitzar-se el contracte dins del termini indicat, l'Ajuntament podrà acordar la resolució d'este, seguint a este efecte el procediment establit en el Text Refós de la Llei de Contractes de les Administracions Públiques.
Base XXV. Cessió del contracte
D'acord amb el que establix l'article 114 del Reial Decret Legislatiu 2/2000, de 16 de juny, pel qual s'aprova el Text Refós de la Llei de Contractes de les Administracions Públiques, els drets i obligacions dimanants del contracte podran ser cedits a un tercer sempre que les qualitats tècniques o personals del cedent no hagen sigut raó determinant de l'adjudicació del contracte.
Perquè els adjudicataris puguen cedir els seus drets i obligacions a tercers hauran de complir-se els requisits següents:
- Que l'administració actuant autoritze expressament i amb caràcter previ la cessió.
- Que el cedent tinga executat almenys un 20% de l'import del contracte.
- Que el cessionari tinga la mateixa capacitat per a contractar amb l'administració que l'exigida al cedent i que estiga degudament classificat si tal requisit ha sigut exigit al cedent i en el cas que s'haja realitzat l'adjudicació d'acord amb les qualitats tècniques o professionals del cedent, el cessionari les acredite.
- Que es formalitze la cessió, entre l'adjudicatari i el cessionari, en escriptura pública.
El cessionari quedarà subrogat en tots els drets i obligacions que correspondrien al cedent.
L'administració no autoritzarà la cessió a favor de persones sotmeses a processos de suspensió de classificacions o inhabilitades per a contractar.
L'incompliment de qualsevol de les normes assenyalades en esta clàusula serà causa suficient de resolució automàtica del contracte.
L'anterior s'entén sense perjuí del que disposa l'article 141.2 de la LUV, ja que sempre quedarà garantida la prerrogativa de l'administració de denegar la cessió si menyscaba l'interés general o suposa defraudació de la pública competència en l'adjudicació.
Base XXVI. Subcontractació
En este supòsit concret i de conformitat amb el que disposa l'article 142 de la Llei 16/2005, de 30 de desembre, de la Generalitat, Urbanística Valenciana, podrà l'adjudicatari del concurs subcontractar prestacions parcials. No obstant això, haurà de donar compte d'això a l'Ajuntament de Penàguila, amb caràcter previ a la formalització d'estes, adjuntant a este efecte la documentació acreditativa de la solvència tècnica del subcontractista.
L'Ajuntament disposarà del termini màxim d'un mes per a resoldre, transcorregut el qual sense resolució expressa s'entendrà consentida la subcontracta.
En qualsevol cas serà de preceptiu compliment el que disposa l'article 115 del Text Refós de la Llei de Contractes de les Administracions Públiques aprovat per Reial Decret legislatiu 2/2000, de 16 de juny.
Base XXVII. Compliment
Les incidències derivades del contracte seran a risc i ventura del contractista, que no podrà sol·licitar alteració del preu o indemnització, excepte per alguna de les causes i amb els requisits assenyalats en la legislació vigent.
1. El contracte s'entendrà complit amb motiu de l'adequada execució de la totalitat de les prestacions incloses, extingint-se una vegada l'urbanitzador haja procedit al seu total compliment per mitjà de la recepció de les obres d'urbanització a favor de l'Ajuntament.
2. Una vegada finalitzades les obres d'urbanització, l'urbanitzador realitzarà oferiment formal a l'Ajuntament de la recepció de les obres d'urbanització, prèvia remissió per l'urbanitzador de totes les certificacions d'obres, les factures emeses per l'empresari constructor i la documentació que justifique el pagament efectiu de les obres.
3. Perquè puga operar la recepció definitiva de les obres, de forma tàcita o expressa, haurà d'haver-se liquidat prèviament i definitivament el programa.
4. L'Ajuntament disposarà d'un termini de tres mesos per a inspeccionar les obres d'urbanització i, si és el cas, requerir a l'urbanitzador l'esmena d'aquelles deficiències apreciades, amb indicació del termini per al seu compliment, que es consignarà en una acta de recepció provisional. A l'acte de recepció assistiran, en tot cas, un facultatiu designat per l'Ajuntament, el facultatiu encarregat de la direcció de les obres, l'urbanitzador i el contractista, ambdós assistits, si ho estimen oportú, per un facultatiu. Una vegada esmenades les deficiències apreciades, l'Ajuntament alçarà una acta de recepció definitiva que acreditarà el compliment del contracte i la seua extinció, començant llavors el termini de garantia.
5. La recepció de les obres d'urbanització s'entendrà produïda als tres mesos del seu oferiment formal a l'Ajuntament sense resposta administrativa expressa, o des que queden obertes a l'ús públic.
6. El termini de garantia serà de 12 mesos des del moment que s'entenguen rebudes per l'Ajuntament. Durant eixe període, el contractista respondrà dels defectes constructius que es manifesten. Finalitzat este període, serà procedent la devolució de les garanties prestades per l'adjudicatari.
Base XXVIII. Resolució
1. Són causes de resolució del contracte les previstes en el Text Refós de la Llei de Contractes de les Administracions Públiques, així com les derivades de la incapacitat legal sobrevinguda de l'urbanitzador i les altres previstes en la legislació general aplicable a les seues relacions amb l'administració.
2. Són també causes de resolució del contracte les següents:
a) La mort o incapacitat sobrevinguda de l'urbanitzador o l'extinció de la seua personalitat jurídica.
b) La declaració de fallida, de suspensió de pagaments, de concurs de creditors o d'insolvent fallit en qualsevol procediment o l'acord de quitament i espera.
c) La falta de prestació en termini de la garantia definitiva.
d) La no formalització del contracte en termini.
e) La demora injustificada en el compliment dels terminis fixats en les bases generals i particulars de programació, i la resta de terminis establits en la Llei Urbanística Valenciana i les normes que la despleguen.
f) La inactivitat injustificada de l'urbanitzador durant un període de sis mesos consecutius o nou d'alterns en el desplegament i execució del programa d'actuació. S'entendrà produïda la inactivitat o l'abandó quan el desenvolupament i execució del programa d'actuació haja deixat de desenvolupar-se o no es desenvolupe amb la regularitat adequada o amb els mitjans humans o materials necessaris per a la seua normal execució en termini. No obstant això, quan es done este supòsit, l'Ajuntament, abans de procedir a la resolució, requerirà a l'urbanitzador perquè regularitze la situació en el termini de cinc dies a comptar del requeriment, llevat que la precisió de la seua execució exigisca un termini major.
g) La imposició d'alguna sanció a l'urbanitzador per infraccions urbanístiques o mediambientals greus o molt greus en relació amb l'àmbit programat serà causa de resolució del contracte. A este efecte, es requerirà que la resolució del corresponent expedient sancionador haja guanyat fermesa o posat fi a la via administrativa.
h) L'obstaculització per l'urbanitzador de l'exercici dels drets i deures urbanístics dels afectats per la programació. S'entén inclòs dins d'esta causa de resolució l'incompliment per l'urbanitzador de l'obligació de facilitar informació perquè els propietaris puguen optar per la modalitat de retribució i perquè estos puguen exercitar plenament els drets que la Llei Urbanística Valenciana els atorga.
i) La resolució anticipada de l'adjudicació per a la seua gestió directa per causa justificada d'interés públic, sense perjuí de les compensacions econòmiques a les quals això done lloc i que haurà d'avaluar l'acord corresponent.
j) La suspensió de llicències en l'àmbit programat, l'aprovació de plans o projectes incompatibles amb el desenvolupament del programa, així com les resolucions administratives que impedisquen prosseguir-ho o paralitzen el seu desenvolupament material o econòmic per inactivitat de l'administració durant més de sis mesos i de manera rellevant, tenint dret l'urbanitzador a instar la resolució amb les compensacions procedents.
k) La renúncia de l'urbanitzador davant d'una retaxació de càrregues fundada en causa legal que implique un increment de l'import de les càrregues previst en la proposició juridicoeconòmica superior al 20%.
l) La realització per l'urbanitzador de pràctiques manifestament restrictives de la competència en el mercat immobiliari relacionades amb el programa d'actuació. S'entendrà per pràctiques manifestament restrictives de la competència la inobservança de les regles d'exclusió d'entitats en la selecció de l'empresari constructor, els acords de repartiment de mercat i aquelles altres que, d'alguna altra manera, defrauden o falsegen la lliure competència.
m) El descobriment de condicions territorials no tingudes en compte en acordar el programa d'actuació i que facen legalment inviable la prossecució d'esta, sense perjuí de les compensacions que siguen procedents, si és el cas, o de la possibilitat d'esmenar les seues previsions, si això fóra possible, sense desvirtuar-les substancialment.
n) Incórrer el contractista, durant la vigència del contracte en alguna de les prohibicions de contractar previstes en l'article 20 de la Llei de Contractes de les Administracions Públiques.
o) Les reiterades deficiències en l'execució del contracte.
p) L'incompliment greu dels deures essencials de l'urbanitzador directament imposats per esta llei.
q) L'incompliment d'alguns dels compromisos oferits.
r) La caducitat del programa per transcurs del termini total per a escometre'l i, si és el cas, la pròrroga.
s) El mutu acord entre l'Ajuntament i l'urbanitzador, sense perjuí de les indemnitzacions que, si és el cas, siguen procedents en benefici dels propietaris de terrenys o altres afectats.
t) La subcontractació total o parcial de prestacions que siguen objecte del contracte sense l'autorització prèvia expressa de l'Ajuntament.
u) La suspensió, per causa imputable a l'Ajuntament, de la iniciació del contracte per un termini superior a sis mesos a partir de la data assenyalada en este per al seu començament.
v) El desistiment o la suspensió del contracte per un termini superior a un any acordada per l'Ajuntament.
3. Per a la resolució del contracte entre l'Ajuntament i l'urbanitzador serà preceptiva la prèvia emissió d'informe favorable pel Consell del Territori i el Paisatge.
4. L'Ajuntament, al resoldre l'adjudicació, podrà acordar que l'urbanitzador continue l'execució del programa sota les seues mateixes condicions, durant el temps indispensable per a evitar perjuís a l'interés públic.
5. La resolució de l'adjudicació s'acordarà per l'Ajuntament, amb audiència prèvia a l'urbanitzador per un termini de 10 dies hàbils, i previ dictamen del Consell del Territori i el Paisatge, que podrà ser instat també per l'urbanitzador. Sense perjuí de les responsabilitats econòmiques que siguen procedents, això determinarà la cancel·lació de la programació i la subjecció de l'àmbit de l'actuació al règim del sòl urbanitzable sense programació.
Base XXIX. Prerrogatives de l'administració
L'Ajuntament té totes les prerrogatives que, en general, reconeix la legislació de contractes de les administracions públiques, entre elles, les d'interpretar el present contracte administratiu especial, resoldre els dubtes que oferisca el seu compliment, modificar els termes de l'adjudicació per causes imprevistes o no previstes en les presents bases i que siguen d'interés públic, acordar la seua resolució i determinar els efectes d'esta.
Base XXX. Gastos
L'adjudicatari queda obligat a pagar l'import dels anuncis i de tots els altres gastos que s'ocasionen amb motiu dels tràmits preparatoris i de formalització del procediment d'adjudicació del programa, inclosa l'assistència tècnica per a l'emissió d'informes. Estos gastos s'inclouran dins dels gastos de gestió com a càrregues del programa.
Base XXXI. Altres clàusules
L'adjudicatari s'obliga al compliment de les lleis protectores del treball relatives a seguretat i higiene, inclús de la de previsió i seguretat social, en tots els seus aspectes i regulacions, quedant exempta l'entitat municipal contractant de qualsevol responsabilitat per incompliment de les dites disposicions i la resta de caràcter laboral que es produïsquen per l'adjudicatari.
L'incompliment de les obligacions assenyalades serà causa de resolució del contracte.
Serà obligació de l'adjudicatari indemnitzar els danys i perjuís que es causen com a conseqüència de les accions que requerisquen l'execució dels treballs objecte del programa regit per les presents bases.
L'Ajuntament de Penàguila, per a garantia dels propietaris englobats en el si de l'actuació, podrà contractar l'assistència tècnica necessària per a la direcció de les obres d'urbanització a càrrec d'aquells titulars del programa que obtinguen parcel·les edificables en el si d'este. La previsió d'estos gastos constituirà càrrega del programa.
Base XXXII. Jurisdicció competent.
És competent l'orde jurisdiccional contenciós administratiu per a conéixer de les qüestions que puguen suscitar-se en la preparació, resolució, i execució del contracte administratiu especial entre l'administració i l'agent urbanitzador seleccionat en pública concurrència.
Contra l'acord aprovatori de les bases, podrà interposar-se recurs de reposició en el termini d'un mes, a comptar de l'endemà de la publicació del seu anunci. Així mateix podrà interposar-se recurs contenciós administratiu en el termini de dos mesos a comptar de l'endemà de la seua publicació en el Diari Oficial de la Comunitat Valenciana.
ANNEX I /ANEXO I
REQUISITOS DE PROGRAMACIÓN Y URBANIZACIÓN DE LAS ACTUACIONES INTEGRADAS, FICHA RPAI-4 Y RPAI-5. Según PGOU.ANNEX II
Model de proposició economicofinancera
1. Alternativa tècnica per la qual es licita:
2. Licitador
(Nom) ..., major d'edat, amb NIF ..., en nom propi o representació de la (mercantil/UTE/AIE/Agrupació d'Interés Urbanístic ...) domiciliada a ..., a l'efecte de notificacions al carrer ... i CIF núm. ..., amb capacitat suficient per a contractar, segons tinc acreditat i amb poders de representació suficients, per mitjà de plica tancada formula davant de l'Ajuntament de ..., d'acord amb el que establix l'article 133 de la Llei 16/2005, de 30 de desembre, de la Generalitat, Urbanística Valenciana.
La mercantil complint allò que s'ha establit en el dit precepte, formula la present proposició, que comprén els següents aspectes particulars.
3. Càrregues d'urbanització
S'establixen com a càrregues d'urbanització a càrrec dels propietaris:
a) Pressupost de contracta
El cost de les obres enunciades en l'article 157 de la LUV.
Cost de les obres de connexió i integració territorial, externes o internes, necessàries per a cobrir els objectius imprescindibles del programa.
Cost de conservació de les obres públiques d'urbanització des de la finalització d'estes fins a la seua recepció per l'administració municipal.
Si correspon, s'indicaran les obres de rehabilitació d'edificis o elements constructius imposades pel programa, sense perjuí del dret al reintegrament, a càrrec dels propietaris d'aquells, de la part del cost imputable al contingut del deure normal de conservació.
b) Cost de projectes.
(S'inclouran els gastos derivats de la tramitació o inscripció dels projectes en els registres corresponents.)
c) Gastos de gestió (%)
(Calculats en un percentatge del que represente la suma de les partides corresponents a conceptes anteriors).
d) Benefici de l'urbanitzador
e) Total càrregues d'urbanització. Càrregues d'urbanització que l'urbanitzador es compromet a repercutir, com a màxim, als propietaris afectats pels conceptes anteriorment expressats.
f) Impostos.
4. Relacions entre l'urbanitzador i els propietaris.
Regulació de les relacions de l'urbanitzador i els propietaris:
A. Modalitat o modalitats de retribució a l'urbanitzador.
La retribució de les quotes d'urbanització s'efectuarà segons la modalitat. Podrà ser de pagament en metàl·lic/terrenys/mixt.
B. Informació detallada (que permeta als propietaris conéixer les conseqüències econòmiques que comporte per a ells la proposta i l'elecció de cada modalitat de retribució).
- Coeficient de canvi (expressada en tant per u i indicant el percentatge que rebrà el propietari després del pagament en terrenys i el que correspon al pagament).
- Preu del sòl brut a l'efecte de canvi (expressada en metre quadrat).
- Preu del sòl i/o del sostre net resultant.
- Indemnitzacions (es detallarà per partides especifiques distingint entre edificacions de caràcter residencial i la resta de construccions agrícoles d'avaluació preliminar).
- Finançament: (condicions de finançament oferides per l'urbanitzador per al pagament de les quotes d'urbanització a aquells propietaris que acollits a elles, si és el cas, recolzades per una entitat financera degudament registrada).
C. Informació als propietaris.
Amb motiu de l'inici del procediment de reparcel·lació i a fi d'obtindre la informació registral necessària i prestar la informació individualitzada suficient a tots els propietaris i titulars de drets es determina com a seu de la mercantil ... el local siti al c/ ... núm. ... d'esta població. I a l'efecte de comunicació s'establixen els següents números de telèfon, fax, i adreça de correu electrònic:
Tel.
Fax
E-mail
Persona de contacte.
5. Propietats afectes al compliment del programa.
(Acreditació de la titularitat i identificació gràfica i registral dels terrenys, dins de l'àmbit de l'actuació i a disposició de l'urbanitzador, siguen de la seua propietat o d'altres propietaris amb els quals tinga contracte suficient, que hagen de quedar afectes, amb garantia real inscrita en el Registre de la Propietat, al compliment de les obligacions pròpies del dit urbanitzador, amb ocasió de la firma del conveni de programació, per a assegurar l'execució dels objectius imprescindibles o complementaris del programa. L'afecció es traslladarà a les finques de resultat que s'adjudiquen després de la reparcel·lació.)
Percentatge de sòl a l'efecte de garantia definitiva real (%) ...
6. Relacions entre l'urbanitzador i l'administració.
Es presenta proposta de contracte o conveni urbanístic.
Es proposa com a representants i interlocutors, per part de l'urbanitzador:
a) Als efectes tècnics i de direcció i execució de les obres, (nom) ..., major d'edat, amb domicili a ..., carrer ..., núm. ..., CP ... província ..., tel. ... i fax, amb NIF número ...\_\_\_\_\_ .
b) Als efectes jurídics i de tramitació (nom) ..., major d'edat, de professió ..., amb domicili a ..., carrer ..., núm. ... CP ... província ..., telèfon ... i fax ..., amb NIF n número ...
7. Garanties definitives
Garanties definitives que es compromet a prestar, indicats en percentatge respecte al pressupost total exclosos impostos i indemnitzacions.
8. Garantia provisional.
9. Full resum de les dades econòmiques:
a) Pressupost de contracta:
B) Cost de projectes:
C) Gastos de gestió (%)
D) Benefici de l'urbanitzador:
E) Càrregues d'urbanització:
F) Impostos
G) Coeficient de canvi (expressada en tant per u)
H) Preu del sòl brut a l'efecte de canvi.
I) Garantia definitiva financera (%)
J) Percentatge de sòl afecte a la garantia definitiva real (%)
K) Indemnitzacions total: (avaluació preliminar)
L) Finançament:
La quantitat màxima a finançar per al conjunt del PAI
Tipus d'interés aplicable
10. El licitador que subscriu s'obliga expressament al compliment de les bases generals i particulars que regixen la convocatòria.
Segons totes estes bases, s'oferix la present proposició economicofinancera per al Programa per al Desenvolupament de l'Actuació Integrada de la Unitat d'Execució UE ... del PGOU de ....
..., ... de ... de 200 ...
Per la mercantil
Firmat:
ANNEX III
Model de presentació de les proposicions de programa d'actuació integrada
(Nom) .... amb domicili a estos efectes a ... i proveït del DNI ... actuant en el seu propi nom i dret/n representació de ... amb domicili a ... i CIF ..., davant d'eixe Ajuntament comparec i
EXPOSE
I. Que he tingut coneixement de l'anunci del concurs que regirà en el procediment per a l'adjudicació del programa d'actuació integrada que té com a objecte ..., així com de les bases generals i particulars de programació.
II. Que complisc/l'entitat a què represente/ complix amb tots els requisits i obligacions exigits per la normativa vigent i per les bases generals de programació i bases particulars de programació per a l'adjudicació del present contracte.
III. Que a este efecte, per mitjà del present escrit s'adjunten els sobres denominats «Sobre A», «Sobre B» i «Sobre C» exigits en les bases particulars de programació.
IV. Que, a més, per mitjà del present escrit s'adjunta còpia dels documents protocol·litzats que han de sotmetre's a informació al públic, així com el text de l'anunci d'informació pública per a inserir-lo al tauler d'anuncis de l'Ajuntament durant el termini d'exposició al públic.
V. La notaria on haurà de remetre's les al·legacions presentades és ...
Que en virtut d'allò que s'ha exposat,
SOL·LICITE participar en el procediment de licitació del contracte en relació amb el programa d'actuació integrada ... número d'expedient ...
Firmat: \_\_\_\_\_\_\_\_\_\_\_\_\_\_\_\_\_\_\_\_\_\_
ALCALDIA PRESIDENCIA DE L'AJUNTAMENT DE PENÀGUILA
Penàguila, 30 d'abril de 2008.- L'alcalde president: Josep Blanes Bonet.